**ΣΧΟΛΕΙΟ ΝΕΑΣ ΕΛΛΗΝΙΚΗΣ ΓΛΩΣΣΑΣ Α.Π.Θ.**

**Οδηγός**

**για τις διαδικτυακές ΕΞΕΤΑΣΕΙΣ ΕΠΑΡΚΕΙΑΣ ΤΗΣ ΕΛΛΗΝΟΜΑΘΕΙΑΣ**

(Πιστοποιητικό εγγραφής στην Ανώτερη ή Ανώτατη Εκπαίδευση της Ελλάδας)

**Συμπλήρωμα στον Οδηγό για τις ΕΞΕΤΑΣΕΙΣ ΕΠΑΡΚΕΙΑΣ ΤΗΣ ΕΛΛΗΝΟΜΑΘΕΙΑΣ**

**του ΣΝΕΓ, Θεσσαλονίκη 2016,**

[**https://smg.web.auth.gr/may2019b/eparkeia-sneg/**](https://smg.web.auth.gr/may2019b/eparkeia-sneg/)

**Θεσσαλονίκη, Μάιος 2020**

Επιμέλεια: Μαρίνα Κοκκινίδου (Ε.Ε.Π., Σ.Ν.Ε.Γ. Α.Π.Θ.)

Σύμφωνα με τα οριζόμενα στην με αριθμό 59181/Ζ1/19-5-2020 Υπουργική Απόφαση (ΦΕΚ 1935/τ. Β’/20-5-2020) και σε συμμόρφωση με τις αποφάσεις της Συγκλήτου του ΑΠΘ (συνεδριάσεις της με αριθμό 3030/29-7-2020, 3024/26-5-2020, 3023/8-5-2020) το ΣΝΕΓ ΑΠΘ θα διεξαγάγει διαδικτυακά τις Εξετάσεις Επάρκειας της Ελληνομάθειας περιόδου Σεπτεμβρίου 2020 στη διαδικτυακή πλατφόρμα elearning (<https://elearning.auth.gr>) του ΑΠΘ, με τις ακόλουθες προσθήκες στον ισχύοντα κανονισμό:

**Επιτροπή Υποστήριξης Εξ Αποστάσεως Εξετάσεων ΣΝΕΓ**

Δημιουργείται Επιτροπή Υποστήριξης Εξ Αποστάσεως Εξετάσεων για την προετοιμασία και υποστήριξη της εξ αποστάσεως αξιολόγησης.

**Τρόπος και μέσα διενέργειας εξετάσεων**

Οι εξ αποστάσεως εξετάσεις θα πραγματοποιηθούν με γραπτή και προφορική αξιολόγηση των δεξιοτήτων, όπως και στις «διά ζώσης» εξετάσεις.

Έχει προβλεφθεί τεστ προσομοίωσης της εξ αποστάσεως εξέτασης, το οποίο θα είναι ανοιχτό στο διαδίκτυο στην πλατφόρμα του elearning του ΑΠΘ και διαθέσιμο μόνο στους υποψήφιους/ στις υποψήφιες των Εξετάσεων Επάρκειας περιόδου Σεπτεμβρίου 2020 για την εξοικείωσή τους με το γραπτό μέρος των εξετάσεων.

**Τυπολογία των εξετάσεων**

Η τυπολογία των εξετάσεων είναι ανάλογη των δια ζώσης εξετάσεων (βλ. *Οδηγός για τις Εξετάσεις Επάρκειας της Ελληνομάθειας,* ΣΝΕΓ, 2016, στο εξής Οδηγός ΣΝΕΓ, 2016) προσαρμοσμένη στις δυνατότητες των εργαλείων της πλατφόρμας elearning (Moodle) του ΑΠΘ. Η διάρκεια της γραπτής εξέτασης είναι μειωμένη κατά 10 λεπτά (σύμφωνα με τις γενικότερες οδηγίες του ΑΠΘ για τις εξ αποστάσεως εξετάσεις) ενώ η προφορική εξέταση είναι αυξημένη κατά 10 λεπτά. Οι διαδικτυακές εξετάσεις έχουν όπως οι διά ζώσης 5 ενότητες (με διαφόρων τύπων δοκιμασίες το περιεχόμενο των οποίων έχει περιγραφεί ήδη στον Οδηγό του ΣΝΕΓ του 2016 και είναι κατάλληλο για το περιβάλλον της Moodle):

* 1η ενότητα: κατανόηση προφορικού λόγου (2 ακουστικά κείμενα με ερωτήσεις, διάρκειας 30 λεπτών, 20 μονάδες),
* 2η ενότητα: κατανόηση γραπτού λόγου (3 κείμενα με ερωτήσεις, διάρκεια 45 λεπτά, 30 μονάδες),
* 3η ενότητα: γλωσσική επίγνωση (3 ασκήσεις, διάρκεια 45 λεπτά, 25 μονάδες),
* 4η ενότητα: παραγωγή γραπτού λόγου (επιλογή ενός από δύο θέματα και συγγραφή κειμένου 160-180 λέξεων, διάρκεια 50 λεπτά, 25 μονάδες)
* 5η ενότητα: παραγωγή προφορικού λόγου (εξέταση ανά δύο άτομα για 20-25 λεπτά, 25 μονάδες). Οι υποψήφιοι καλούνται να απαντήσουν σε ερωτήσεις σχετικές με προσωπικά τους στοιχεία, την άποψή τους πάνω σε γενικά θέματα της καθημερινής ζωής και της επικαιρότητας ενώ συμμετέχουν και σε δραστηριότητες διάδρασης (παιχνίδι ρόλων) με τον συνυποψήφιό τους (βλ. και Οδηγός ΣΝΕΓ, 2016).

**Κανονισμοί συμμετοχής των υποψηφίων**

**Εξοπλισμός**

Για να λάβουν μέρος στις διαδικτυακές εξετάσεις επάρκειας του ΣΝΕΓ οι υποψήφιοι/ες πρέπει να έχουν:

1. Έναν υπολογιστή (φορητό ή σταθερό)
2. Ένα σετ ακουστικών και μικρόφωνο
3. Πολύ καλή σύνδεση στο διαδίκτυο
4. Εξωτερική κάμερα για τον υπολογιστή τους ή ένα κινητό τηλέφωνο με δυνατότητα σύνδεσης στο διαδίκτυο και κάμερα, αφού κατά τη διάρκεια των γραπτών και προφορικών εξετάσεων επάρκειας πρέπει να υπάρχει ανοιχτή κάμερα για να ελέγχονται οι υποψήφιοι/ες από τους/τις επιτηρητές/τριες και τους εξεταστές/ τριες προφορικών
5. Τον Mozilla Firefox ή τον Google Chrome (όχι τον Internet Explorer γιατί δεν είναι συμβατός) στον υπολογιστή τους, αλλιώς μπορεί να υπάρξουν προβλήματα συμβατότητας με το τεστ των γραπτών εξετάσεων στην πλατφόρμα elearning
6. Ελληνική γραμματοσειρά (ελληνικά γράμματα) στον υπολογιστή τους

Οι υποψήφιοι θα πρέπει επίσης:

* να προσέρχονται στον ορισμένο διαδικτυακό τόπο τουλάχιστον 30΄ πριν από την έναρξη της γραπτής εξέτασης, έτσι ώστε να έχουν το χρόνο να συνδεθούν σωστά για να εξεταστούν.
* να έχουν μαζί τους τον **κωδικό υποψηφίου**, ο οποίος θα σταλεί ηλεκτρονικά από τη Γραμματεία του ΣΝΕΓ
* να έχουν μαζί τους τον **κωδικό πρόσβασης** στη διαδικτυακή πλατφόρμα του ΑΠΘ όπου διενεργούνται οι γραπτές εξετάσεις ο οποίος θα σταλεί ηλεκτρονικά από την υπηρεσία ηλεκτρονικών μαθημάτων του ΑΠΘ (elearning AUTH)
* να έχουν μαζί τους διαβατήριο ή άλλου είδους επίσημο έγγραφο που να φέρει φωτογραφία και να πιστοποιεί τα στοιχεία τους
* να λάβουν γνώση της πολιτικής του ΑΠΘ ( [Πολιτική για την προστασία προσωπικών δεδομένων](https://www.auth.gr/sites/default/files/politiki_exetaseon.pdf) ) σχετικά με την τήρηση, συλλογή και επεξεργασία των προσωπικών δεδομένων κατά τη διενέργεια των εξετάσεων με τη χρήση εξ αποστάσεως μεθόδων αξιολόγησης (για κάθε απορία για θέματα προστασίας προσωπικών δεδομένων μπορούν να απευθύνονται στο αρμόδιο γραφείο του ΑΠΘ στην ηλεκτρονική διεύθυνση data.protection@auth.gr ) και να συμπληρώσουν το **έντυπο πρόθεσης συμμετοχής στην εξ αποστάσεως εξέταση** που θα τους σταλεί ηλεκτρονικά από τη Γραμματεία του ΣΝΕΓ
* να γνωρίζουν ότι κατά τη διάρκεια και των γραπτών και των προφορικών εξετάσεων θα υπάρχει ανοιχτή κάμερα αλλά όχι βιντεοσκόπηση ή ηχογράφηση. Ο εξοπλισμός των υποψηφίων (σωστή λειτουργία μικροφώνου, ακουστικών, φορτισμένη μπαταρία κινητού τηλεφώνου, έλεγχος σύνδεσης στο διαδίκτυο και στο zoom κατά τη διάρκεια της εξέτασης) αποτελεί καθήκον των ιδίων των υποψηφίων.
* να συμμορφώνονται με τις υποδείξεις των επιτηρητών/τριών και των εξεταστών/τριών προφορικών
* να γνωρίζουν ότι πρέπει να διαβάζουν προσεκτικά τα θέματα και τις εισαγωγικές οδηγίες και να απαντούν προσεκτικά στις ερωτήσεις εντός του χρόνου που προβλέπεται για την κάθε ενότητα. Σε περίπτωση αναίτιας αποχώρησης του υποψηφίου από τις πλατφόρμες εξέτασης (elearning ή/και zoom) ή καταχώρησης απαντήσεων εκτός του προβλεπόμενου χρόνου, οι εξεταστές/τριες μπορούν να μην κάνουν δεκτή την ενότητα και να θεωρηθεί η άσκηση αναπάντητη με μηδενική βαθμολόγηση.

Αν σε περίπτωση που κάποιος/α υποψήφιος/α παραβιάσει τους παραπάνω κανόνες είναι πιθανό, ανάλογα με τη σοβαρότητα του παραπτώματός του, να ακυρωθεί η εξέταση και να θεωρηθεί αποτυχών/ούσα.

Τα εξέταστρα δεν επιστρέφονται σε καμία περίπτωση.

**Τεχνικά προβλήματα**

Σε περίπτωση που κατά τη διάρκεια της διεξαγωγής των γραπτών εξετάσεων εμφανιστεί κάποιο τεχνικό πρόβλημα που δεν μπορεί να λυθεί από τους επιτηρητές/τριες, τους υπεύθυνους/-ες των εξετάσεων ή την ομάδα τεχνικής υποστήριξης του elearning του ΑΠΘ και για το οποίο δεν είναι υπαίτιοι/ες οι υποψήφιοι/ες, παρακαλούμε να στείλετε σχετική ενημέρωση στη Γραμματεία του ΣΝΕΓ sneg@smg.auth.gr , προκειμένου να σταλεί και να εισηγηθεί σχετικά η Επιτροπή Υποστήριξης Εξ Αποστάσεως Εξετάσεων ΣΝΕΓ.

Επίσης, προτείνεται εξοικείωση με τον τρόπο λειτουργίας του elearning και εξάσκηση της εξέτασης μέσω των δοκιμαστικών/εικονικών τεστ, προκειμένου να αποφευχθούν προβλήματα χρήσης της πλατφόρμας κατά τη διάρκεια της εξέτασης.

**Βαθμολόγηση**

Ο ανώτατος βαθμός των γραπτών εξετάσεων είναι 100 (καταλληλότερο για βαθμολόγηση στη Moodle) και των προφορικών 30 μονάδες. Το σύνολο των μονάδων των εξετάσεων είναι 130 και επιτυχόντες/ ούσες θεωρούνται οι υποψήφιοι/ες που συγκεντρώνουν το 50% δηλαδή τις 65 μονάδες.

Ωστόσο, υπάρχει και μια εσωτερική βάση για κάθε επιμέρους ενότητα, σύμφωνα με την οποία απαραίτητη προϋπόθεση για να θεωρηθεί ένας/μία υποψήφιος/α επιτυχών/ούσα στις εξετάσεις είναι να συγκεντρώσει:

* στην κατανόηση προφορικού λόγου τουλάχιστον 7 από τις 20 μονάδες
* στην κατανόηση γραπτού λόγου τουλάχιστον 9 από τις 30 μονάδες
* στη γλωσσική επίγνωση τουλάχιστον 9 από τις 25 μονάδες
* στην παραγωγή γραπτού λόγου τουλάχιστον 9 από 25 μονάδες
* στην παραγωγή προφορικού λόγου τουλάχιστον 12 από τις 30 μονάδες

 Ο τελικός βαθμός που λαμβάνουν οι υποψήφιοι/ες είναι με αναγωγή στο 10 και με ακρίβεια δύο εκατοστών. Αν δεν συγκεντρώσει τους παραπάνω βαθμούς σε κάθε μία από τις επιμέρους ενότητες, τότε ο υποψήφιος/η υποψήφια θεωρείται αποτυχών/ αποτυχούσα εσωτερικής βάσης ακόμη κι αν έχει συγκεντρώσει συνολικά τις 65 μονάδες, δηλαδή το 50% του συνόλου των μονάδων της εξέτασης.

Η βαθμολόγηση του 1ου, 2ου και 3ου μέρους γίνεται αυτόματα από τη Moodle στη διαδικτυακή πλατφόρμα του ΑΠΘ σύμφωνα με τα κριτήρια που έχουν δοθεί από τα μέλη της Επιτροπής για την υποστήριξη των εξ αποστάσεως εξετάσεων. Η βαθμολόγηση του 4ου μέρους (παραγωγή γραπτού λόγου) γίνεται από ζεύγος διορθωτών/τριών στην πλατφόρμα, οι οποίοι/ες μετά από συνεννόηση δίνουν έναν βαθμό. Η βαθμολόγηση των προφορικών γίνεται από ζεύγος εξεταστή/τριας και αξιολογητή/τριας μετά το πέρας της κάθε συνέντευξης με ζεύγος υποψηφίων με έναν βαθμό στον οποίο καταλήγουν μετά από ολιγόλεπτη συζήτηση. Στο τέλος των προφορικών εξετάσεων οι εξεταστές/τριες και οι αξιολογητές/τριες παραδίδουν λίστα με τους βαθμούς των υποψηφίων που εξέτασαν και αξιολόγησαν στους/ στις Υπεύθυνους/ες των εξετάσεων ή στα μέλη της Επιτροπής για την Υποστήριξη των Εξ Αποστάσεως Εξετάσεων για την έκδοση των αποτελεσμάτων.

**Η έκδοση και ανακοίνωση των αποτελεσμάτων καθώς και η έκδοση πιστοποιητικών** γίνονται όπως περιγράφεται στον Οδηγό του ΣΝΕΓ του 2016.